U-I-297/96
Natisni
Opravilna št.:
U-I-297/96
Datum odločitve:
20. 5. 1999
Objavljeno:
OdlUS VIII, 110
ECLI:
ECLI:SI:USRS:1999:U.I.297.96
Akt:
Uredba o načinu oblikovanja cen komunalnih storitev (Uradni list RS, št. 32/95)
Izrek:
Postopek za preizkus pobude za začetek postopka za oceno zakonitosti Uredbe o načinu oblikovanja cen komunalnih storitev se ustavi.
Evidenčni stavek:
Ker pobudnik ni dopolnil pobude, je Ustavno sodišče postopek ustavilo.
Geslo:
Nepopolna vloga in njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 21., 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Komunala Koper, p.o.
Datum vloge:
11. 9. 1996
Vrsta odločitve:
sklep
Vrsta rešitve:
ustavitev
Dokument:
US19465
Dokument v PDF obliki:
U-I-297-96.pdf
117 KB
Prenesite datoteko
U-I-297/96
20. 5. 1999
S K L E P
Ustavno sodišče je v postopku za preizkus pobude Komunale Koper, p. o., ki jo zastopa mag. Gregor Velkavrh, odvetnik v Kopru, na seji dne 20. maja 1999
s k l e n i l o:
Postopek za preizkus pobude za začetek postopka za oceno zakonitosti Uredbe o načinu oblikovanja cen komunalnih storitev (Uradni list RS, št. 32/95) se ustavi.
O b r a z l o ž i t e v
1. Pobudnica je vložila pobudo za začetek postopka za oceno zakonitosti Uredbe o načinu oblikovanja cen komunalnih storitev (v nadaljevanju: Uredba), saj naj bi bila ta izdana v nasprotju s 5. členom Zakona o cenah (Uradni list RS, št. 1/91-I - v nadaljevanju: ZCen). Ta določa, da lahko Vlada predpiše ukrep določitve cen za posamezne pomembnejše proizvode in storitve, če nastanejo hude motnje na trgu in pri gibanju cen ali zaradi preprečitve monopolnega oblikovanja cen. Ukrep lahko traja najdlje štiri mesece. V obravnavanem primeru naj bi se Vlada zatekla k serijski izdaji uredb o načinu oblikovanja cen komunalnih storitev, saj naj bi zelo podobne ali enake uredbe izdajala vsake štiri mesece. S tem naj bi se Vlada navidezno sicer držala ZCen, dejansko pa kršila njegov smisel in namen. Ta načeloma določa prosto oblikovanje cen, poseganje v cene pa naj bi bilo po 5. členu mogoče le v kritičnih situacijah. Pri oblikovanju cen komunalnih storitev pa naj ne bi šlo za kritično situacijo, saj na tem področju ni hudih motenj na trgu, prav tako pa naj tudi ne bi moglo priti do monopolnega oblikovanja cen. Pobudnica zato predlaga razveljavitev oziroma odpravo izpodbijane uredbe.
2. Pobudnica je svojo pobudo na Ustavno sodišče vložila 10. 9. 1996, predpis, ki ga izpodbija, pa je prenehal veljati 9. 10. 1995, ko je bil razveljavljen z Uredbo o načinu oblikovanja cen komunalnih storitev (Uradni list RS, št. 57/95). Pobudnica sicer navaja, da Vlada krši ZCen s celotno prakso kontinuiranega izdajanja uredb o omejevanju cen, vendar pa predlaga le oceno zakonitosti tistega predpisa, ki ne velja več, oziroma je prenehal veljati pred vložitvijo pobude.
3. Ustavno sodišče v skladu z 21. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) ni pristojno za oceno ustavnosti in zakonitosti predpisov, ki ne veljajo več. Vendar se tudi formalno razveljavljeni predpis še vedno lahko uporablja pri odločanju o pravicah in obveznostih pravnih subjektov v postopkih, začetih že v času njegove veljavnosti. Zato je Ustavno sodišče pobudnico pozvalo, naj predloži podatke, potrebne za odločitev o morebitnem nadaljevanju postopka za presojo neveljavnega predpisa.
Opozorilo jo je tudi, da lahko na podlagi tretjega odstavka 28. člena ZUstS postopek ustavi, če pobude v postavljenem roku ne bo dopolnila. Poziv za dopolnitev pobude je pobudnica prejela 8. 4. 1999. Ustavno sodišče kljub izkazani vročitvi ni prejelo dopolnitve pobude, zato je postopek ustavilo.
4. Ustavno sodišče je sprejelo ta sklep na podlagi tretjega odstavka 28. člena ZUstS v sestavi: namestnik predsednika dr. Lojze Ude ter sodnice in sodniki dr. Zvonko Fišer, Lojze Janko, dr. Miroslava Geč - Korošec, Milojka Modrijan, dr. Mirjam Škrk, dr. Lojze Ude in dr. Dragica Wedam - Lukić. Sklep je sprejelo soglasno.
Namestnik predsednika:
dr. Lojze Ude